|  |
| --- |
| **Gen. 22:1-19****“Wie is die belangrikste in jou lewe? Is dit sigbaar?”** *Andries Burger, Pinetown Gemeente, 21 Augustus 2022* |

*Sing: Lied 426:1,2; Ps. 116:1,2,4,7; Lied553:1; Lied 200:1,2,3; “Vrede”*

**<< Lees Gen. 22:1-19>>**

Ons lees in Lukas 24 hoe Jesus vir twee van sy ontstelde en verwarde dissipels perspektief gegee het oor sy kruisiging en opstanding.

En Hy doen dit uit die Ou Testament... –

soos ons lees in v. 27, *Hy het by Moses en al die profete begin en al die Skrifuitsprake wat op Hom betrekking het, vir hulle uitgelê.*

Jesus Christus, die Seun van God, is die sentrale openbaring van God self en van die verlossing van almal wat in Hom glo,

 die hele Ou Testament boodskap kom tot vervulling en openbaring in Hom.

 En daar is seker nie ŉ gebeurtenis in die Ou Testament waar dit duideliker is

 as in hierdie gebeure waar Abraham vir Isak moes gaan offer nie...

Abraham, ŉ pa wat sy geliefde seun moet prysgee, opoffer, doodmaak om aan God gehoorsaam te wees. Jy kan jou dit nie eens indink nie...

Maar dit is presies wat die Vader van ons Here Jesus Christus gedoen het, baie erger...

Selfs toe sy Seun Hom in Getsemané gevra het om asseblief daardie beker van helse lyding in Godsverlatenheid by Hom te laat verby gaan, het Hy nié toegegee nie.

Hy het getrou gebly aan sy raadsplan om sy eie en enigste Seun te offer vir die sondeskuld van elkeen wat in Hom sou glo.

En anders as by Abraham was daar nié ŉ plaasvanger nie –

sy Seun, wat van ewigheid af al een in wese was met sy Vader,

ís die plaasvervanger vir mense wat Hom verraai het, wat Hom verag en teen Hom rebelleer het...

 Mense soos ek en jy...

Isak, ŉ seun wat eers nie verstaan het nie maar gaandeweg moes agterkom dat hý die offer is wat God voorsien het.

ŉ Seun en wat hom dan oorgee om op die brandhout vasgebind te word gereed vir die mes in sy eie pa se hand ... en daarna die offer vlamme...

Helder en duidelik sien ons Jesus as die Seun van God wat, anders as Isak,

van die begin af presies geweet het wat kom, presies geweet het dat Hy self die Lam is wat geslag sou word...

In oorgawe het Hy die lydensbeker aanvaar wat sy Vader vir Hom bestem het...

Sonder om gedwing of vasgebind te word het Hy Homself gewillig oorgegee

om in ons plek te ly, om in ons plek die ewige helse straf van sy Vader op ons sonde te verduur... sonder ŉ skaapram in die bos om Hom te verlos.

Daar aan die kruis waar Jesus Homself offer,

daar sien ons hoe God gelyktydig volkome geregtig én genadig kan wees.

 Ons sien daar hoe God vir ons lewe bewerk deur die dood van sy Seun...

 Lewe vir ons, uit die dood van sy Seun...

Sien jy wat liefde is?

Kan mens so blind en afgestomp wees, so vol van die duiwel en die wêreld en jouself

 dat jy dit nie raaksien nie en nie daardeur aangegryp word nie?

Vandat die mens uit God se teenwoordigheid uitgedryf is oor ons sonde, is daar by elke mens in inherente soeke na herstel van die goddelike vrede en geluk wat ons kwyt is.

 Maar al ons pogings is uiteindelik net maar ŉ gejaag na wind...

Daar is géén ander manier om versoen te word met die Allerheiligste en Almagtige God nie!

Slegs by Hom en alléén deur Jesus Christus is daar vir die mens ware vrede en geluk

in hierdie en in die ewige lewe, lewensvreugde, vervulling, vergenoegdheid, welgeluksaligheid.

 (Alles en almal anders is ŉ gejaag na wind, soos die reënboog se goudpot.)

Die gebeure op Moria was ook vir Abraham ŉ vooruitsig van die Lam van God wat ook in sy en Isak se plek sou sterf, maar dit kon vir hom nie so duidelik gewees het as vir ons wat Nuwe Testament openbaring het nie.

Daar is ŉ ander boodskap in daardie gebeure wat vir Abraham waarskynlik baie duideliker was.

Kom ons kyk weer na wat met Abraham gebeur het om daardie ander boodskap raak te sien en dan besin ons wat dit steeds vir ons wil sê.

Die hoofkarakter is Abraham. Hy en sy vrou Sara was kinderloos en al 75 jaar oud toe God hom geroep het met die belofte dat Hy ŉ baie groot nageslag sou gee en dat al die volke van die aarde in hom geseën sal wees.

ŉ Nageslag was destyds baie belangrik in hulle verstaan van die verlossing.

Onthou dat die belofte van oorwinning oor die satan en die sonde geleë was in die belofte in die nageslag – die saad wat sou kom.

Om sonder ‘n nageslag te sterf was vir hulle soos om sonder hoop op ewige lewe te sterf.

Dit het goed gegaan met Abraham, hy was baie voorspoedig – maar maand-na-maand was daar geen swangerskap nie – een jaar na die ander, vir dekandes!

Eers 25 jaar later, toe Abraham al 100 jaar oud is – toe het hy en Sara ŉ seuntjie – Isak.

By sy geboorte bevestig God dat dit inderdaad hý is in wie God se beloftes bevestig en vervul sal word.

Kan jy hulle vreugde indink?

Vreugde vir ŉ eie kindjie, vreugde van die belofte wat vervul is,

vreugde van ŉ nageslag en van hoop op verlossing in sy nageslag,

 en van die seën vir al die nasies van die aarde...

Niks word ontsien om Isak op die hande te dra nie, jy kan jou dit seker indink...

Alles fokus nou op hom wat van God ontvang is, op hom in wie die res van die beloftes en die seën opgesluit lê.

Selfs sy halfbroer Ismael en sy ma word die wildernis in verdryf om Isak en sy erfenis te beskerm...

En dan kom God se opdrag –

om die seun waarvoor hulle so lank gewag het,

die seun in wie God se beloftes vervul is en nog meer vervul sou word,

om vir Isak sy enigste vir wie hy só lief is –

 te gaan offer op die plek wat God sou aanwys.

Die Bybel vertel niks van Abraham se emosies daardie nag of op die pad nie...

Ek sou van my kop afgegaan het...

Hoe kan God dit van ŉ pa vra? 25 jaar gewag en jou moet hy hom prysgee?

 Is Isak dan nie juis die vervulling van God se beloftes nie – Hy het tog self so gesê?!

Maar as jy lank genoeg met God se pad geloop het, dan groei geloof tot ŉ aanvaarding sonder om te bevraagteken, sonder die nodigheid om te verstaan.

Abraham weet dat God vertrou kan word want as hy die slawe agterlaat dan sê Hy in v. 5 “óns sal terugkom”.

Hoe weet hy sekerlik nie, maar Abraham is oortuig daarvan dat God weer vir Isak uit die dood sal opwek (Heb. 11:19)

En toe offer Abraham vir Isak.

Vasgebind op die altaar – mes omhoog, op die punt om te sny...

 In sy hart in sy gees het Hy Isak klaar geoffer, nou nog net die daad...

God se voorsiening van uitkoms is asemrowend – Hy stop Abraham want sy geloofstoets is verby...

Watter geloofstoets?

Dis waaroor dit gaan. V. 1 begin daarmee dat God Abraham op die proef gestel het met hierdie opdrag om Isak te gaan offer,

 en noudat hy dit gedoen het, lees ons v. 12 hoe God bevestig dat Abraham Hom dien...

Die was die toets – op wie fokus Abraham sy toewyding?

Fokus hy steeds op God as die gewer van die beloftes,

 of fokus hy op Isak as die vervulling van die belofte?

 Het Isak kompetisie geword vir God se plek in Abraham se lewe?

 M.a.w. het Isak vir Abraham ŉ afgod geword...

Wat was die bewys dat Abraham steeds vir God gedien het?

Sy geloof het sigbaar geword in sy dade, of volkome geword in sy dade (Jak. 2:22).

Hy het so aan God vasgehou dat hy selfs die einste vervulling van God se beloftes opgeoffer het – om God te behou...

Die egtheid en die waarheid van sy geloof het sigbaar geword in die keuses wat Abraham gemaak het en dinge wat hy gedoen het...

Dit is die les wat waarskynlik vir Abraham makliker was om te hoor as vir ons wat dit so maklik mis...

Ons dink mos meestal dat afgode net beelde en dinge in die natuur is wat aanbid word.

Reeds in Esegiël 14 lees ons dat mense afgode in hulle harte het, en daarom dat Calvyn geskryf het dat die mens se hart ŉ fabriek van afgode is.

Wat is die afgode van ons tyd?

Kyk maar waarin soek mense hulle vrede, wat is daardie een ding wat hulle ten alle koste wil hê? Wat hulle heeltemal gelukkig sal maak?

Vir party is dit skoonheid, vir ander rykdom, of suksesvolle loopbaan, akademiese prestasie of die keuse vir ŉ sportspan, dalk gewildheid, of hegte vriende, dalk ŉ plat motorkar, of die liefde van ŉ man of meisie, dalk plesier en sorgeloosheid...

Kyk hoeveel word daarvoor opgeoffer in tyd en geld en aandag,

 hoeveel verhoudings word geoffer vir daardie een ding...

hoeveel huweliksbeloftes en doopbeloftes sneuwel voor die toewyding aan daardie een ding...

 Noem daai dinge op die naam – afgode... (in die plek van die ware God)

Vandat die mens uit die teenwoordigheid van ons Skepper se teenwoordigheid verdryf is weens ons sonde, is ons stukkend.

Ons het ŉ onversadigbare hunkering om weer heel te word, om weer vervul te wees, om ware geluk en saligheid te kry.

 Maar in ons sonde soek ons aljimmers op die verkeerde plekke.

Daar is niks en niemand in die skepping wat ons stukkende plek kan heelmaak nie.

Vir ŉ rukkie lyk dit dalk so, totdat jy in ontnugtering sal agterkom dat dit net ŉ skim is en jou net meer verslaaf het...

Daar is geen ander uitkoms nie as net die volmaakte offer van Christus alleen,

Net in Hom is daar weer lewensvreugde, ware vrede, en vreugde en vervulling en saligheid uit genade vir elkeen wat op Hom vertrou en in Hom glo.

Met sy offer en oorwinning het Hy ons ook verlos van die verslawing van afgode in ons lewens...

Vir Abraham was die gevaar dat Isak vir hom ŉ afgod kon word, wat is myne en joune?

Hoe identifiseer mens die moontlike afgode in jou lewe?

Onthou dit is nie noodwendig verkeerde dinge soos dwelms, drank of pornografie of sulke dinge nie.

Dit kan ook goeie dinge wees soos die verhouding met jou man of vrou, jou kinders, jou werk, selfs die gewoontes in die gemeente se eredienste...

Maar wanneer jou fokus op enigiets begin kompeteer met jou fokus op God,

wanneer daar ŉ patroon is dat jy meer toegewy is aan iets of iemand anders as op God... dan is dit ŉ manier van aanbidding, dan is dit afgodery...

Gaan en dink mooi na – waaroor droom en fantaseer jy?

Is dit ŉ huis, ŉ man, vrou of kinders, dalk werksomstandighede, ŉ bevordering, jou aftrede...

Wat is die beste ding of die beste iemand wat ooit met jou kan gebeur?

 Gaan kyk bietjie op wat of op wie spandeer jy jou tyd, of jou geld, jou aandag?

Ondersoek daardie emosies wat jou wil oorneem – wat of wie is dit wat jou laat ontspoor en geweldig ontstel of uitermate opgewonde en bly te maak?

 Die kans is goed dat jy jou afgode in tussen al daardie dinge sal raaksien.

Nie noodwendig dinge wat verkeerd is nie, meeste daarvan is dalk goeie dinge...

 Maar wanneer dit kompeteer met jou fokus op God;

 wanneer dit jou gedagte en opgewondenheid meer aangryp as God;

 wanneer dit meer aandag en opoffering vra en kry as God

 wanneer dit groter indruk op jou maak as Christus,

 wanneer jy jou meer daaraan toewy as aan Hom,

 dan is dit ŉ gevaarteken van ŉ afgod in jou hart.

Herken en erken die afgode in jou lewe ... en offer dit...

Dit beteken nie dat dit uit jou lewe is nie, maar dat dit terug is op die regte plek –

 ondergeskik aan jou toewyding en jou vreugde en verwagting in Christus.

Hoe offer mens dit?

Vervang die afgod in jou gedagtes en met jou dade...

Rig julle gedagtes op die dinge wat daarbo is, nie op die dinge wat op die aarde is nie. Skryf Paulus in Kol. 3:2.

Dit is nie genoeg om te weet wat jou afgode is nie, dit is belangrik maar net die beginpunt.

Besluit waaroor jy dink – en dink oor die dinge daarbo by God.

 Laat God jou denke vernuwe (Rom. 12:2)

Soos Josef wat meer dink oor hoe God wil hê hy moet lewe as oor die verleiding van Potifar se mooi vrou,

of meer dink aan God se roeping en voorsiening as aan sy broers se onreg.

Of soos Abraham wat meer vasgryp aan die God wat belowe as die vervulling van wat Hy belowe...

Hoe doen mens dit?

Lees God se Woord – en dink daaroor. Meer as wat ons dit nou doen.

Praat meer gereeld met Hom oor die dinge daarbo waarvan jy in sy Woord lees... (en dalk minder oor die dinge wat hier is, Hy sal voorsien wat jy nodig het...)

Soek geleenthede en mense wat jou help om te dink aan die dinge wat daarbo is...

Soos om weer huisgodsdiens saam te hou...

Soos om weer te begin met Bybelstudies saam ander...

Soos om weer kleingroepe te begin om mekaar by te staan daarmee...

Soos om meer gereeld eredienste by te woon en na te dink oor die boodskappe...

(Moenie dink dit gebeur vanself om afgode te offer nie – die duiwel en die wêreld en selfs jou sondige natuur staan dit teen.)

Abraham moes vir Isak gaan offer om seker te wees en om seker te maak dat Isak, die vervulling van God se belofte, nie vir Abraham ŉ afgod geword het of een sou word nie.

God vra vandag dieselfde vir jou en vir my...

Wat is dit wat ek en jy moet offer sodat dit nie ŉ afgod in ons lewens is of word nie?

 Wat is dit wat ons weer op die regte plek moet sit, ondergeskik aan God en sy wil?

In die offer van Isak het God gesien en voorsien ... daar was dit ŉ skaapram in die bos.

Vir my en vir jou het Hy sy eie Seun nie gespaar nie maar oorgelewer om gekruisig te word,

om jou en my los te koop van ons sonde het Jesus homself geoffer en ons ook losgekoop van die verslawende mag van die sonde en van die afgode in ons harte...

Sal ons by Hom verby loop en ons geluk en vervulling in ŉ afgod gaan soek, of sal ons alles ondergeskik maak aan Hom wat sy lewe vir ons gegee het?

Moenie in jou gedagte of met jou mond antwoord nie – laat jou dade jou geloof bevestig.

Soos Jakobus skryf van Abraham in Jak. 2:21-22, *21... Abraham het sy seun Isak op die altaar gelê. Is dit nie op grond van wat hy gedoen het wat God hom vygespreek het nie? 23Jy sien dus dat sy geloof met dade gepaard gegaan het en dat dit eers deur dade volmaak geword het.*

Mag God ook van my en jou getuig dat dit duidelik word uit ons dade dat ons geen afgode in sy plek stel nie, maar dat ons Hom dien en aanbid – Hom alleen!

Amen